Benny Engelbrecht (S), 2013-11-12:
Socialdemokraterne har det simple – men ambitiøse – mål at skabe arbejdspladser til de mange, som mangler et arbejde at stå op til om morgenen.
Årene op til finanskrisen var rigtig hårde for mange danske virksomheder.
Mange tabte pusten, det kostede arbejdspladser, og det tog hårdt på konkurrenceevnen; det tog hårdt på investeringslysten.
Det lovforslag, vi behandler her i dag, udspringer netop af »Vækstplan DK«.
Det gør lovforslaget på to måder.
For det første ønsker vi, at det skal være muligt at bruge repræsentanter, når der bliver udstedt obligationer.
Det vil gøre erhvervsobligationer lettere tilgængelige, både for udsteder og for ejer, og derfor kan det være med til, at flere enkeltvirksomheder vil udstede erhvervsobligationer.
En repræsentant kan f.eks. varetage obligationsejerens interesse, hvis uheldet skulle være ude, og den, der har udstedt obligationen, går konkurs. Forslaget vil være til glæde for alle virksomheder, store som små.
Det er nemlig forventningen, at lovforslaget vil gøre obligationsudstedelser til et mere attraktivt alternativ til den almindelige bankfinansiering, og det vil særlig gavne de mindre virksomheder.
Det kan så bidrage til, at pengeinstitutter får frigjort kapital, som kan blive brugt til at give lån til små og mellemstore virksomheder.
For det andet åbner lovforslaget op for, at bankerne kan få bedre mulighed for at udstede værdipapirer på grundlag af en afgrænset pulje af erhvervslån, såkaldt sekuritisering.
Det vil give bankerne adgang til en ny kilde til likviditet, og konkret vil pengeinstitutterne få mulighed for at sælge lån via et refinansieringsregister til f.eks. et formålsbestemt selskab, der så udsteder værdipapirerne.
Den manøvre baner vejen for større udlån, fordi det kan frigøre mere udlånskapacitet i instituttet som helhed.
Muligheden for at udstede obligationer ud fra puljer af erhvervslån vil være til gavn for alle virksomheder.
Det viser erfaringer fra bl.a. Tyskland, hvor man bruger en lignende model.
Årsagen til, at det er mere attraktivt for pengeinstitutter at tilbyde erhvervslån til små og større virksomheder, er, at loven giver institutterne mulighed for f.eks. at udstede obligationer med sikkerhed i lånene.
For at bane vej for at flere virksomheder kan få glæde af dette, er loven indrettet så fleksibelt som muligt, sådan at pengeinstitutterne kan pulje forskellige lån sammen.
Modellen vil også gavne investorerne.
De får nemlig mulighed for at købe et værdipapir med sikkerhed i helt afgrænsede puljer af lån.
Investorerne har derfor lettere adgang til at få deres penge tilbage, hvis eksempelvis en bank skulle ende i afvikling, fordi lånene er afskærmet fra de øvrige kreditorer i banken.
Den økonomiske krise har været hård ved dansk erhvervsliv.
Som konsekvens af krisen har vores virksomheder haft sværere ved at opnå bankfinansiering.
Det har været en gift for udvikling, for eksport og for skabelse af nye arbejdspladser.
Som et lille land med en åben økonomi kan Danmark hverken løbe et europæisk eller et globalt opsving i gang alene, men vi kan bruge krisetider til at uddanne unge og opkvalificere voksne.
Vi kan bruge det til at styrke forskning og innovation, og vi kan skabe gunstige rammer for virksomhederne og for investeringslysten.
På den måde kan vi holde hånden under danske arbejdspladser, og det er netop de takter, vi slår an i vækstplanen.
Det medvirker dette lovforslag til med dets nye rammer for erhvervsobligationerne.
Socialdemokraterne støtter forslaget.